
# Әхсән Баян: «Була сүзләр – тыныч, йомшак сүзләр...»

(ШИГЫРЬ)

Була сүзләр – тыныч, йомшак сүзләр,

Яфрак сулышына охшаган.

Кычкырмыйлар тамак карлыкканчы,

Мин ишетәм ләкин, ышанам.

Була сүзләр – ничек сөйләсәң дә

Оят түгел – изге, гөнаһсыз.

Заман, мәйдан, эшләр, гөрелтеләр

Капламый һич – барысы зыянсыз.

Була сүзләр – чәнечкеле еллар

Аша карый безгә миллион күз:

Җәлил кебек ирләр... Мин ышанам.

Кычкыралар алар тавышсыз...

Була сүзләр – кычкырсаң да, ләкин

Мин ышанмыйм яман сүзләргә.

Сөйлә, дустым, мин ишетәм сине,

Мин ышанам сөйгән күзләргә.

Следите за самым важным и интересным в Telegram-каналеТатмедиа

## Нет комментариев
Әхсән Баян: «Була сүзләр – тыныч, йомшак сүзләр...»